Zagreb, 28. srpnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev dužnosnika Hrvoja Šimića, zastupnika u Hrvatskom saboru i zamjenika gradonačelnika Grada Našica, za davanjem mišljenja Povjerenstva,** na 92. sjednici, održanoj 28. srpnja 2020.g,. daje sljedeće:

**MIŠLJENJE**

**I. Dužnosnik Hrvoje Šimić, zastupnik u Hrvatskom saboru smije istodobno s obnašanjem navedene dužnosti obavljati funkciju ravnatelja ustanove Opća županijska bolnica Našice, jer se ne radi o poslovima upravljanja u poslovnom subjektu u smislu članka 14. stavka 1. ZSSI-a.**

**II. Sukladno članku 4. Zakona o pravima i dužnostima zastupnika u Hrvatskom saboru, zastupnik u Hrvatskom saboru koji za vrijeme obnašanja navedene dužnosti obavlja funkciju ravnatelja Opće županijske bolnice Našice i za to prima plaću, ne može istovremeno primati i punu plaću za obnašanje dužnosti zastupnika u Hrvatskom saboru, već ako je plaća koju ostvaruje od obavljanja funkcije ravnatelja manja od plaće na koju bi imao pravo povodom obnašanja dužnosti zastupnika, ima pravo na razliku plaće do punog iznosa plaće koju bi primao povodom obnašanja dužnosti zastupnika u Hrvatskom saboru.**

Obrazloženje

Zahtjev za davanjem mišljenja Povjerenstva podnio je dužnosnik Hrvoje Šimić, zastupnik u Hrvatskom saboru i zamjenik gradonačelnika Grada Našica. U knjigama ulazne pošte zahtjev je zaprimljen 15. srpnja 2020.g. pod poslovnim brojem 711-U-2466-M-58/20-01-3 te se povodom istog vodi predmet broj M-58/20.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakon, a podstavkom 39. ZSSI-a propisano je da su gradonačelnici i njihovi zamjenici dužnosnici u smislu istog Zakona, stoga je i dužnosnik Hrvoje Šimić, povodom obnašanja dužnosti zastupnika u Hrvatskom saboru i zamjenika gradonačelnika Grada Našica obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik navodi da je temeljem Rezultata izbora zastupnika u Hrvatski sabor u IV. izbornoj jedinici održanih dana 4. i 5. srpnja 2020.g., KLASA: 013-13/20-01/127, URBROJ: 507-03/02-20-4 od 6. srpnja 2020.g. izabran na dužnost zastupnika u Hrvatskom saboru sa izborne liste političke stranke Hrvatska demokratska zajednica (u daljnjem tekstu: HDZ) te da je imenovan ravnateljem Opće županijske bolnice Našice na mandat od četiri godine koji je započeo dana 28. linja 2020.g

Dužnosnik traži mišljenje Povjerenstva je li zakonito obnašati dužnost zastupnika u Hrvatskom saboru te istodobno obavljati funkciju ravnatelja Opće županijske bolnice Našice te traži mišljenje Povjerenstva vezano za razliku plaće ako je plaća koju prima kao zastupnik u Hrvatskom saboru veća od plaće koju ostvaruje radom u navedenoj bolnici, sukladno članku 3. Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12., 102/14. i 44/17.)

Zahtjevu za mišljenje prileže Rezultati izbora zastupnika u Hrvatski sabor u IV. izbornoj jedinici održanih dana 4. i 5. srpnja 2020.g. od 6. srpnja 2020.g. utvrđeni od Državnog izbornog povjerenstva, uvidom u koje je utvrđeno da je Hrvoje Šimić izabran za zastupnika u Hrvatskom saboru kao kandidat na listi HDZ-a pod rednim brojem 8. te Odluka Upravnog vijeća Opće županijske bolnice Našice od 13. ožujka 2020.g. kojom ga se imenuje ravnateljem iste ustanove na mandat od četiri godine s danom 28. lipnja 2020.g.

Uvidom u podatke sudskog registra nadležnog Trgovačkog suda u Osijeku, utvrđeno je da je Osječko-baranjska županija jedini osnivač ustanove Opća županijska bolnica Našice, koja je upisana pod matičnim brojem 030053688.

Člankom 14. stavkom 1. ZSSI-a propisano je, između ostalog da dužnosnici ne mogu biti članovi upravnih vijeća ustanova niti obavljati poslove upravljanja u poslovnim subjektima.

Člankom 85. Zakona o zdravstvenoj zaštiti („Narodne novine“ broj 100/18. i 125/19.) propisano je da ravnatelj organizira i vodi poslovanje, predstavlja i zastupa zdravstvenu ustanovu te je odgovoran za zakonitost rada. Prema članku 83. navedenog Zakona upravno vijeće upravlja zdravstvenom ustanovom, a prema članku 84. stavku 1. istog Zakona upravno vijeće zdravstvene ustanove donosi statut uz suglasnost osnivača, donosi druge opće akte, donosi program rada i razvoja. nadzire izvršenje programa rada i razvoja zdravstvene ustanove, donosi financijski plan i završni račun, analizira financijsko poslovanje zdravstvene ustanove najmanje jedanput mjesečno, u slučaju gubitka u poslovanju zdravstvene ustanove bez odgađanja obavještava osnivača, predlaže osnivaču promjenu ili proširenje djelatnosti, donosi odluke u drugom stupnju u predmetima u kojima se odlučuje o pojedinim pravima radnika, raspravlja i odlučuje o izvješćima ravnatelja najmanje svaka tri mjeseca te obavlja i druge statutom propisane poslove.

Slijedom navedenog, s obzirom da zdravstvenom ustanovom upravlja upravno vijeće, Povjerenstvo utvrđuje kako zastupnik u Hrvatskom saboru može istovremeno uz obnašanje navedene dužnosti obavljati funkciju ravnatelja Opće županijske bolnice Našice, s obzirom da ravnatelj zdravstvene ustanove ne obavlja poslove upravljanja u poslovnom subjektu u smislu članka 14. stavka 1. ZSSI-a.

Nadalje, člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz članka 13. stavka 2. i stavka 3. ZSSI-a.

Člankom 3. Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12., 102/14. i 44/17.) propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, pravo na plaću, odnosnu razliku plaće ako je plaća koju zastupnik ostvaruje po drugoj osnovi manja. Člankom 4. istog Zakona propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika, a ukoliko ne ostvaruje plaću na temelju obnašanja zastupničke dužnosti ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Povjerenstvo tumači da iako je člankom 13. stavkom 2. ZSSI-a propisano kako dužnosnici koji profesionalno obnašaju javnu dužnost mogu za vrijeme obnašanja javne dužnosti obavljati druge poslove u smislu redovitog i stalnog zanimanja samo uz prethodno odobrenje Povjerenstva, u konkretnom slučaju mjerodavna je odredba članka 4. Zakona o pravima i dužnostima zastupnika u Hrvatskom saboru, prema kojoj dužnosnik ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi. Odnosno, u opisanoj situaciji odredbe Zakona o pravima i dužnostima zastupnika u Hrvatskom saboru predstavljaju posebni zakon (lex specialis) u odnosu na odredbe ZSSI-a.

Stoga dužnosnik koji za vrijeme obnašanja dužnost zastupnika u Hrvatskom saboru obavlja funkciju ravnatelja zdravstvene ustanove, ne može istovremeno primati punu plaću za obnašanje dužnosti zastupnika i punu plaću za obavljanje funkcije ravnatelja Opće županijske bolnice Našice. Ako je plaća na koju ima pravo povodom obnašanja dužnosti zastupnika u Hrvatskom saboru veća od plaće koju ostvaruje od obavljanja funkcije ravnatelja Opće županijske bolnice Našice, ima pravo na razliku plaće do punog iznosa plaće koju bi primao povodom obnašanja dužnosti zastupnika u Hrvatskom saboru.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Hrvoje Šimić, elektroničkom dostavom
2. Objava na internetskoj stranici Povjerenstva
3. Pismohrana